CELEX: 62016TN0151
Language: hr
Date: 2016-04-12 00:00:00
Title: Predmet T-151/16: Tužba podnesena 12. travnja 2016. – NC protiv Komisije

1.8.2016   
            
            
               HR
            
            
               Službeni list Europske unije
            
            
               C 279/29
            
         Tužba podnesena 12. travnja 2016. – NC protiv Komisije
   (Predmet T-151/16)
   (2016/C 279/43)
   Jezik postupka: engleski
   
      Stranke
   
   
      Tužitelj: NC (zastupnici: J. Killick i G. Forwood, Barristers, te C. Van Haute i A. Bernard, odvjetnici)
   
      Tuženik: Europska komisija
   
      Tužbeni zahtjev
   
   Tužitelj od Općeg suda zahtijeva da:
   
               —
            
            
               poništi odluku Europske komisije od 28. siječnja 2016. o isključenja tužitelja iz sudjelovanja u postupcima dodjele ugovora o javnoj nabavi i bespovratnih sredstava koji se financiraju iz općeg proračuna Europske unije, i evidentira tužitelja u sustav ranog otkrivanja i isključenja predviđen u članku 108. stavku 1. Uredbe (EU, Euratom) br. 966/2012 Europskog parlamenta i Vijeća od 25. listopada 2012. o financijskim pravilima koja se primjenjuju na opći proračun Unije (SL 2012., L 298, str. 1.) (SL, posebno izdanje na hrvatskom jeziku, poglavlje 1., svezak 7., str. 248.);
            
         
               —
            
            
               donese zatražene mjere upravljanja postupkom; i
            
         
               —
            
            
               naloži Komisiji snošenje troškova ovog postupka.
            
         
      Tužbeni razlozi i glavni argumenti
   
   U prilog osnovanosti tužbe tužitelj ističe četiri tužbena razloga.
   
               1.
            
            
               Prvi tužbeni razlog temelji se na povredi načela retroaktivne primjene blaže kazne (lex mitior) jer Komisija na pobijanu odluku nije primijenila Uredbu br. 966/2012, kako je izmijenjena Uredbom 2015/1929 (1).
            
         
               2.
            
            
               Drugi tužbeni razlog temelji se na bitnoj povredi postupka jer se Komisija nije savjetovala s povjerenstvom i revidirala svoju odluku, kako se to zahtijeva Uredbom br. 966/2012, kako je izmijenjena Uredbom br. 2015/1929.
            
         
               3.
            
            
               Treći tužbeni razlog, istaknut podredno, koji se temelji na povredi načela proporcionalnosti i članka 133.a stavka 1. Uredbe br. 2342/2002 (2) jer je Komisija primijenila isključenje koje je neproporcionalno u okolnostima predmetnog slučaja.
            
         
               4.
            
            
               Četvrti tužbeni razlog koji se temelji na povredi načela proporcionalnosti i načela ne bis in idem, s obzirom na to da je tužitelj već isključen za isto postupanje.
            
         
      (1)  Uredba (EU, Euratom) 2015/1929 Europskog parlamenta i Vijeća od 28. listopada 2015. o izmjeni Uredbe (EU, Euratom) br. 966/2012 o financijskim pravilima koja se primjenjuju na opći proračun Unije (SL 2015. L 286, str.1.)
   
      (2)  Uredba Komisije (EZ, Euratom) br. 2342/2002 od 23. prosinca 2002. o utvrđivanju detaljnih pravila za provedbu Uredbe Vijeća (EZ, Euratom) br. 1605/2002 o Financijskoj uredbi koja se primjenjuje na opći proračun Europskih zajednica (SL 2002., L 357, str. 1.) (SL, posebno izdanje na hrvatskom jeziku, poglavlje 1., svezak 3., str. 7.)